Gobernuak Erretiro Partzialeko Plana eskaini die Funtzio Publikoko sindikatuei. Noticias de Gipuzkoa
Gobernuak Erretiro Partzialeko Plana eskaini die Funtzio Publikoko sindikatuei
2018(e)ko ekainaren 6a, asteazkena - 18:14etan eguneratua
Eusko Jaurlaritza. (Irekia)
Eusko Jaurlaritzak “Funtzio Publikoaren Mahai Orokor”rean ordezkaritza duten sindikatuei “2019-2020 Erretiro Partzialerako Plana” eskaini die, Euskadiko administrazio publikoan, alegia, administrazio orokorrean eta erakunde autonomoetan (Lakua), Hezkuntzan, Osakidetzan eta Segurtasunean, lanaldi osoz lan egiten duten lan-kontratudun langileentzat. Zehazki, akordioak Osakidetzan izango luke eraginik handiena.
Eusko Jaurlaritzak, gaur goizean, funtzio publikoan ordezkaritza duten zentral sindikalei (ELA, LAB, CCOO eta UGT) aurkeztu dien proposamenarekin, 2019ko urtarrilaren 1aren eta 2020ko abenduaren 31ren bitartean, erretiroa hartuko duten 716 pertsonek lortu lezakete onura. Egun horretatik aurrera, 33 urte baino gehiago kotizatu duenak eta hala eskatzen duenak lanaldiaren % 50 lan egin dezake edo arduraldi hori kontzentratu lanaldi osoa lan eginez, baina bi urtez soilik.
15 MILIOI EURO
Eusko Jaurlaritzak eginiko balioespenaren arabera, proposamen honek, aurrekontuan, 15 milioi euroko eragina izango luke datozen bi urteotan:
Administrazio Orokorra eta erakunde autonomoak (Lakua): 58 pertsona, 1,4 milioi euro
Hezkuntza: 134 pertsona, 2,9 milioi euro.
Osakidetza: 474 pertsona, 9,4 milioi euro.
Justizia-administrazioa: 6 pertsona, 127.500 euro.
Segurtasuna: 43 pertsona, 1 milioi euro.
ENPLEGU PUBLIKOA SORTZEA
Andrés Zearretak, Funtzio Publikoko Sailburuordeak, esan duenez, “erretiroa hartzen duten pertsona guztiak, txanda-kontratu izenekoen bidez, ordezkatzeko Eusko Jaurlaritzaren konpormisoa jasotzen du proposamen honek”. Lau urtera arteko kontratuak, eta lanaldiaren % 50ean, izango lirateke, edo iraupen gutxiagokoak, bi urtekoak, baina lanaldiaren % 100ean, baldin eta erretiroa hartzen duen pertsonak lanaldia kontzentratzea erabakiko balu”. Horrela, Andrés Zearretak zera gehitu du: “sindikatuei, gaur, eginiko proposamen honen bidez, enplegua sortzen eta plantillak berritzen lagunduko liguke, euskal administrazio publikoan gazteak sartzea ahalbidetuko bailitzateke”.